Kegyelem nektek és békesség Istentől a mi Atyánktól és az Úr Jézus Krisztustól!  
Jn 17, 20-26  
*20De nem értük könyörgök csupán, hanem azokért is, akik az ő szavukra hisznek énbennem; 21hogy mindnyájan egyek legyenek, ahogyan te, Atyám, énbennem, és én tebenned, hogy ők is bennünk legyenek, hogy elhiggye a világ, hogy te küldtél el engem. 22Én azt a dicsőséget, amelyet nekem adtál, nekik adtam, hogy egyek legyenek, ahogy mi egyek vagyunk: 23én őbennük és te énbennem, hogy teljesen eggyé legyenek, hogy felismerje a világ, hogy te küldtél el engem, és úgy szeretted őket, ahogyan engem szerettél.  
24Atyám, azt akarom, hogy akiket nekem adtál, azok is ott legyenek velem, ahol én vagyok, hogy lássák az én dicsőségemet, amelyet nekem adtál, mert szerettél engem már a világ kezdete előtt. 25Igazságos Atyám, a világ nem ismert meg téged, de én megismertelek, és ők is felismerték, hogy te küldtél el engem. 26És megismertettem velük a te nevedet, és ezután is megismertetem, hogy az a szeretet, amellyel engem szerettél, bennük legyen, és én is őbennük.*

Csodálkozó Gyülekezet!

Mai alapigénk Jézus imádságának a részlete, amit a legtöbben, mint főpapi, vagy közbenjáró imádságaként emlegetnek. Számunkra is megszólalt talán belőle a féltő szeretet hangja, a hitvalló Istenre mutatás, a kegyelemben való egységünk. Már, ahogyan első versünk kezdődik: „*20De nem értük könyörgök csupán”,* már ezekből a szavakból éreztük talán, hogy Jézus valóban teljes lényével, teljes és őszinte odaszánással könyörög minden emberért. Mintha csak az ézsaiási ige szólalna meg Jézus imájában is: *„Mivel drágának tartalak és becsesnek, és mivel szeretlek”*. Mintha csak ezt akarná megértetni a tanítványokkal Jézus, itt a kereszt felé való elindulás előtt, hogy tudják, higgyék és vallják ezt a biztos alapot. Mintha egy imádság által akarná elmondani nekik, hogy mire is hívja el őket.  
Nem mondhatjuk mi sem, hogy nem érezzük ennek a hívásnak a súlyát, vagy irányát akár a hétköznapjainkban, hiszen ma is jelen van az úgynevezett karitatív munka. Ennek a szónak, hogy karitatív pedig éppen ez az alapja: a latin *carus* szó, ami azt jelenti: drága, becses, kedves. Ebből a szótőből származik aztán a *caritas* – szeretet szó, majd pedig ebből a *caritativus* – szeretetteljes kifejezés. Vagyis, ha valakit, becsesnek, drágának tartok, akkor felé szeretettel fordulok és szeretetteljes dolgokat cselekszek érte. Isten – ahogyan nem egyszer kijelenti neked - drágának, becsesnek tart téged, így szeretetével azaz Krisztussal fordul feléd és szeretetteljesen Krisztus által cselekszik érted, azaz megvált téged az Ő szeretete, vagyis Krisztus árán.   
A mi karitatív, szeretetteljes szolgálatunknak, odaszánásunknak is épp ilyennek kellene lennie. Krisztus általinak. Krisztustól kapott, fogadott és továbbadott szeretetnek. Szívből jövő szolgálatnak.   
De tényleg ilyen? Nem érezzük sokszor, hogy mennyire izzadtságszagú? Nem csak egyénenként, de gyülekezetként, egyházként is! És ilyenkor nem segít a dezodor, a rossz szagoknak csak az ügyeskedő elfedése! Ha nem őszinte, valódi személyes hitből fakadó a mi odaszánásunk- legyen szó időről, tettekről, vagy adományokról, akkor a hamisságunk úgy is meg fog látszódni, érezhető lesz a rossz szaga az egésznek.   
Ahogyan Jézus is figyelmeztetett: ha mi elveszítjük az ízünket, akkor ne csodálkozzunk, hogy a közösségünk se lesz vonzó és megszólító: *„Ha pedig a só megízetlenül, mivel lehetne ízét visszaadni? Semmire sem való már, csak arra, hogy kidobják, és eltapossák az emberek.”*.  
Ha a mi hitünk halott vallásosság, vállalt kötelezettség, magunkra vett örökség csak, nem pedig személyesen megtapasztalt és valóban életünk minden napján ünnepelt kegyelem, ha te is csak azért vagy ma itt, mert úgy érzed, hogy így illik, akkor mit várunk hogyan leszünk mi is krisztusi szeretettel szólongató, hívogató gyülekezet?

Csak csodálkozunk a világon. Nem magunkon, mert mi itt ülünk – tehát nyilván rendbe vagyunk, hanem a kint lévő világon csak. Csodálkozunk most is a népszámlálási adatokon is. Csodálkozunk a 176 503 főn, hogy ma már csak ennyien vallják magukat evangélikusnak Magyarországon. Csodálkozunk, hogy hogy történhetett, hogy a magyarországi legnagyobb keresztény felekezetnek, a római katolikusok létszáma 20 év alatt megfeleződött 2,6 millió főre. Csodálkozunk, de miért?  
Nem ezeken kellene csodálkozni!  
Magunkon, illetve magadon kellene csodálkoznod nap, mint nap! Azon, hogy: „Uram, hol van az én hitem?”, „Hogy tudlak Téged, Megváltómat, napról napra elárulni?” Hogy tudok olyan sokszor a Te szereteted nélkül gondolkodni, szólni, tenni-venni, élni?”.  
Ezeken kellene csodálkoznod! Nem a következményeken, mert te is tudod, azok mindig vannak! Most csak annyi történt, hogy számokban is látjuk azt, amit a mindennapjainkban megélünk, csak épp sokszor szemet hunyunk felette.  
De, ha ezt nem találnád igaznak, akkor hadd kérdezzem meg azt, hogy ezek után a számok után te, személyesen mit fogsz tenni, mit fogsz másként tenni?  
Nem inkább megint csak nagy-egyházi pálfordulást vársz majd? Vagy, hogy valamelyik püspök, vagy teológus találja fel a misszió spanyolviaszát?   
Ezt szoktuk csinálni: mutogatni felfelé, mutogatni balra-jobbra a szomszédra és várunk, hogy oldja már meg valaki a helyzetet. Mint a filmekben a teátrális mellékszereplő, aki csak annyit tesz hozzá a cselekményhez, hogy felkiált: „Valaki csináljon már valamit!” – aztán ennyi, csak áll ott a tragédia közepén és zokogva bámul. Ez lenne ma a kereszténység a világban?   
Sokszor úgy tűnik, hogy igen, pedig nem ez lenne a szerepünk. Te főszereplő vagy ebben a történetben! Ahogyan Jézus is tanúságot tesz rólunk, a szerepünkről ebben a mai igében: „*22Én azt a dicsőséget, amelyet nekem adtál, nekik adtam, hogy egyek legyenek, ahogy mi egyek vagyunk: 23én őbennük és te énbennem, hogy teljesen eggyé legyenek, hogy felismerje a világ, hogy te küldtél el engem, és úgy szeretted őket, ahogyan engem szerettél.”*.  
Hoppá! Hát itt nem síró kiáltozásról, jajveszékelésről van szó! Itt dicsőségről és szeretetről van szó, ami már el van készítve, ami már nekünk adatott Jézus által!  
Csodálkozzunk rá inkább erre, hogy már nekünk adta mindezt Isten! Csak épp úgy tűnik, hogy elkevertük valahová az életünk hátizsákjának a legmélyére.   
Nem világformáló missziói stratégiákra, reklámkampányokra, fesztiválokra, havi szintű gyülekezeti extra alkalmakra van szükségünk! Ez alapvetően mind csak látványosság, de nem a tartalom!  
Arra van szükségünk, amire eddig is lett volna, hogy felismerjük Jézus Krisztusban a már a világ teremtése előtt értünk megformált élő szeretetet és elkezdjünk csakis ahhoz ragaszkodni! Mit jelent ez a gyakorlatban, a hétköznapokban? Ott a válasz a 25-26. versekben egészen pontosan: „*25Igazságos Atyám, a világ nem ismert meg téged, de én megismertelek, és ők is felismerték, hogy te küldtél el engem. 26És megismertettem velük a te nevedet, és ezután is megismertetem, hogy az a szeretet, amellyel engem szerettél, bennük legyen, és én is őbennük.”*.  
Tehát csak meg kellene ismerjük Istent! Ahogyan az ige mondja: az Ő nevét, azaz, hogy számunkra személyesen kicsoda Ő? Ebben pedig mi fog segíteni?  
Ha a figyelmeddel, valódi odaszánással eljössz istentiszteletre, bibliaórára, imaórára, ifire, otthon is kezedbe veszed a Bibliát és olvasod, imádkozol egyedül, házastársaddal, gyermekeddel, szüleiddel és nem pedig az 576. sorozat, vagy egy újabb kertrendezésbe kezdesz bele inkább.  
Isten szeretetének a megismerése, a kapott kegyelem és békesség megélése, az akkor lehetséges, ha időt és őszinte figyelmet szánsz rá.   
Jézus azt kéri értünk ebben az imádságában: „*24Atyám, azt akarom, hogy akiket nekem adtál, azok is ott legyenek velem, ahol én vagyok”* – az Atya pedig igent mond erre a kérésre és a Szentlélek által Jézushoz indít minket, de itt jön a bökkenő: neked is igent kell mondanod, neked is lépést kell tenned Jézushoz! Nem kellenek számok ahhoz, hogy lássuk, hogy pontosan itt akad el az egész folyamat. Hogy nem lépünk, hanem inkább otthon feltesszük a lábunkat a kanapéra a zárt ajtók mögött. Hogyan várunk bármit a világtól, ha mi sem megyünk, ha mi sem lépünk, ha mi sem vágyunk minden egyéb előtt Krisztus közösségére, az Ige közösségére?  
Jézus egészen egyértelmű munkaprogramot fogalmaz meg a mi számunkra, mondhatnám úgy is, hogy egyértelmű megoldást a ma helyzetére is: „*akik az ő szavukra hisznek énbennem; 21hogy mindnyájan egyek legyenek, ahogyan te, Atyám, énbennem, és én tebenned, hogy ők is bennünk legyenek, hogy elhiggye a világ, hogy te küldtél el engem.”*. De hogyan hihetne bárki a mi szavunknak, ha mi nemhogy nem megyünk, de még az Úrral való egységünk megélésére és ünneplésére se szánunk igazán időt, erőt, vagy egyáltalán figyelmet?  
Isten azonban ma is, most is szeret téged. Ma is az Ő kegyelmével, a Benne való egységgel akar megajándékozni. Csodálkozni akarsz és szóvá akarsz tenni valamit hangosan? Akkor csodálkozz rá erre, tedd szóvá ezt a világ előtt! Hirdesd őszinte megrökönyödéssel és hálával, hogy Ő ma is vállalja érted a keresztet, ma is könyörög érted és meríts ebből erőt te is! Alapozz a kereszt megrázó botrányára, hogy őszinte szeretettel kezdhess szolgálni az Úr igazságában a teremtett és elhívott világ egységéért! Ámen